Presentats els resultats de la primera fase d'implementació de l'Estratègia de Promoció i Prevenció en el Sistema Nacional de Salut i el IV Pla de Salut de la Comunitat Valenciana
16 febrer 2018

## Presentats els resultats de la primera fase d'implementació de l'Estratègia de Promoció i Prevenció en el Sistema Nacional de Salut i el IV Pla de Salut de la Comunitat Valenciana16 febrer 2018Última actualització: 14 juliol 2025

![](../gestion/img/_AO_3861-copia.jpg)  
  

L'alcaldessa de Gandia, Diana Morant; la regidora de Sanitat i Polítiques Saludables, Liduvina Gil; i els regidors Nahuel González, Miguel Ángel Picornell i Lydia Morant, han participat aquest matí en una mesa de treball juntament amb el director de Salut Pública, Amancio Peñuelas, i tècnics de l'empresa La Dula, que és l'encarregada de posar en marxa l'estratègia de salut a Gandia, com a part del compromís iniciat per l'Ajuntament de treballar la salut des de totes les polítiques, incloent-hi la participació activa de la ciutadania.  
  
En aquest encontre s'ha presentat l'informe 'Estratègia Promoció i Prevenció de Salut' que està duent a terme l'Ajuntament de Gandia, que està dins de la xarxa de Ciutats Saludables i que complementa altres meses de treball que s'han realitzat amb la ciutadania i els professionals sanitaris.  
  
Tant l'estratègia nacional com l'autonòmica, a les quals l'Ajuntament de Gandia està inscrit, proposen el desenvolupament d'accions destinades a guanyar salut des de tots els àmbits i no solament limitar-se als consultoris mèdics i hospitals, sinó avançar cap a una mirada comunitària que puga fer de Gandia una ciutat cuidadora dels veïns i veïnes que l'habiten. En aquest sentit, tal com marquen les dues estratègies, el primer pas ha estat realitzar un diagnòstic participat de necessitats juntament amb un mapejat d'actius per a la salut, ambdues, eines destinades a identificar allò que hi falta al municipi per guanyar salut i allò de què es disposa per promoure la salut.  
  
Ha estat necessari confeccionar dos espais de treball, un conformat per tècnics i tècniques de les distintes regidories de l'Ajuntament junt amb professionals d'Atenció Primària i del Centre de Salut Pública i un altre conformat per ciutadania a títol individual i pertanyent al teixit associatiu municipal.  
A partir del treball fet per aquests dos espais de treball s'ha generat un informe de resultats que servirà per a enllestir un pla d'acció que done resposta a les necessitats més urgents, i que es desenvoluparà en els pròxims mesos. En aquest sentit, el divendres 20 d'abril s'ha organitzat des del Departament de Salut i Polítiques Saludables una jornada d'intercanvi d'experiències a la qual acudiran ponents d'altres comunitats autònomes a explicar com ha estat la seua trajectòria.